Raġel ta’ 54 sena li aktar kmieni dan ix-xahar ġie lliberat minn akkużi ta’ abbuż sesswali tat-tifla adoloxxenti tas-sieħba tiegħu, ressaq ittra ġudizzjarja li fiha talab kumpens mingħand it-tifla u żewġha li fi żmien li saru l-allegazzjonijiet kien il-boyfriend tagħha. Fl-2006, ir-raġel kien akkużat li kkorrompa lit-tifla u li darabha ħafif. It-tifla li dak iż-żmien kellha 16-il sena, kienet bdiet relazzjoni ma’ ġuvni ta’ 20 sena li ommha u s-sieħeb tagħha ma kinux ħadu grazzja miegħu. F’Jannar 2006, l-ġuvni kien għamel rapport għand l-aġenzija Appoġġ li fih qal li t-tfajla tiegħu kienet imsawta mis-sieħeb t’ommha. L-għada li kien għamel dan ir-rapport kien irtirah iżda l-aġenzija nvestigat xorta u kelmet lit-tfajla. It-tfajla kienet qalet lill-care workers li hija kienet ilha tiġi abbużata minn “missierha tar-rispett” minn meta kellha disa’ snin. Hija kienet allegat li kien imissha f’partijiet intimi u jisfurzha tmissu. Żiedet li kien isawwatha meta kienet tirrifjuta li taħdem fil-forn tal-familja. Fl-ittra ġudizzjarja r-raġel qal li tilef l-impjieg minħabba l-allegazzjonijiet tat-tifla. Żied li qatta tmien snin għaddej proċeduri li umiljawh u kkaġunawlu ħafna tbatija.